google/wiki40b huggingface dataset:
קסטור ופולוקס

קַסְטוֹר ופּוֹלוּקְס הם דמויות במיתולוגיה היוונית. הם קרויים גם "דיסקורסי וקסטור" במיתולוגיה הרומית, וכן גם ה"דיוסקורים", "התאומים", ו"גֶ'מיני". סיפורם מתאר יריבות, שוני וניגודיות, ובמקביל קרבה רבה, הן משפחתית וגופנית והן בקשר הרגשי ובגורל המשותף.

הולדתם

קסטור ופולוקס הם תאומים, בניה של לֶדָה מלכת ספרטה. קסטור הוא בנה של לדה מנישואיה לטינדראוס, ואילו פולוקס הוא בנה מהקשר עם זאוס אבי האלים. למרות שלא היה להם אב משותף נולדו שניהם כאחים תאומים. קסטור היה בן תמותה, ולעומתו היה פולוקס, בנו של זאוס, בן אלמוות.

מסע הארגונאוטים

במסע הארגונאוטים לקחו האחים חלק פעיל ביותר. אביו של יאסון, איסון, נושל מתפקידו כמלך יולקוס על ידי אחיו למחצה, פליאס, והטיל על אחיינו למצוא את גיזת הזהב תמורת המלוכה. האחים זומנו ליאסון, והסכימו להצטרף למסעו. במהלך המסע הארגונאוטים נחתו במלך אמיקוס, מלך אכזר וחזק שהיה מזמן את כל האורחים בשטחו לתחרות איגרוף מולו, והיה הורג אותם. פולוקס, למזלו, ניצח אותו, ככל הנראה עקב היותו בן אלמוות. לאחר שלקח את גיזת הזהב חזר ליולקוס, אך התברר שדודו סירב להחזיר ולאביו את הכס. האחים עזרו ליאסון לנקום בו ולהפיל את פליאס.

חטיפתה של הלנה

אחותם, הלנה היפה, הייתה ידועה ביופיה עוד לפני נישואיה. רבים חיזרו אחריה עוד בילדותה, ואחד מהם, תזאוס המפורסם, מלך אתונה, בן דודו של פולוקס מצד אביו זאוס, העז לחטוף אותה, לאחר שנשבע שיתחתן עם אחת מבנות זאוס. האחים פלשו לאתונה בעצמם, החזירו את הלנה, ואפילו חטפו את אימו הזקנה של תזאוס, אייתרה, ושיעבדו אותה בתור שפחתה של הלנה, עד שהיא שוחררה בידי נכדיה, בניו של תזאוס.

הדיוסקרים, אידס ולינקאוס

פעם אחת, האחים קיבלו הזמנה לחתונה הכפולה של בני דודיהם, התאומים אידס ולינקאוס. הם התאהבו בכלותיהן, פיבי והילרה, ואפילו ניסו לחטוף אותן. לאחר מספר ניסיונות כושלים להילחם על האחיות בדרכים תרבותיות, הם החליטו להילחם עד המוות בקרב קסטור הרג את לינקאוס, אך נפגע מידיו של אידס, שנהרג במקום בידי פולוקס. דקות ספורות לאחר הקרב קסטור מת. פולוקס, שהיה בן אלמוות, התאבל על אחיו ולא היה מוכן להיפרד ממנו. בסופו של דבר ויתר פולוקס על חיי נצח על מנת שיוכל להשאר עם אחיו התאום. את שארית חייהם הם בילו בין גן עדן לגיהנום, בשאול של האדס. הדבר נגע לליבו של זאוס, אבי האלים, ולאחר שבנו הקריב את חייו למען אחיו, החליט זאוס למקם את שני האחים התאומים קרובים הן זה לזה והן אליו, בשמיים.

הנצחתם

קסטור ופולוקס הונצחו באסטרונומיה ובאסטרולוגיה. 
באסטרולוגיה, הונצחה האגדה אודותם במזל תאומים, הקרוי גם ה"דיוסקורסים", ובלטינית "Gemini". באסטרונומיה, נקראה על שמם קבוצת כוכבים, בשם  קבוצת "תאומים". שני הכוכבים הבולטים בקבוצה נקראו על שם השניים, קסטור ופולוקס.
האחים אזולאי

האחים אזולאי  מאיר, יצחק (ג'קי), דוד וניסים הקימו את חברת התקליטים "האחים אזולאי" בתחילת שנות ה-60 של המאה ה-20. פעילותם  תרמה רבות להתפתחותה ושימורה של המוזיקה המזרחית בשנותיה הראשונות של מדינת ישראל.

ביוגרפיה

האחים אזולאי הגיעו לארץ ממרוקו בשנת 1948 והתגוררו ביפו העתיקה. אביהם, רפאל אזולאי, עבד לפרנסתו כפועל בניין.
 בתחילת שנות ה-50 החליט אזולאי האבא לפתוח חנות בשוק הפשפשים ביפו ביחד עם בנו הבכור, ג'קי, שעסקה בעיקר בקנייה ומכירה של  פטיפונים. באותה תקופה הופקו והופצו בארץ תקליטים עם מוזיקה של הזרם המרכזי על ידי חברות תקליטים שהזניחו את הז'אנרים שכללו מוזיקה ערבית, מוזיקה מזרחית ומוזיקה של עדות המזרח. עובדה זו והאהבה העזה למוזיקה שינק מביתו, גרמה לג'קי לפנות לתחום ההפקה של מוזיקה מזרחית ולגרור אחריו את אֶחָיו.
השיר הראשון שהאחים הפיקו היה שיר הודי בשם "איצ'יקידנה" שבוצע על ידי הזמר והמלחין נעים רג'ואן. מרגע יציאתו, הפך השיר ללהיט גדול בארץ. הצלחתו של השיר עודדה את האחים להמשיך את עבודתם בתחום ולתת מענה מוזיקלי לציבור המאזינים המזרחי שהלך וגדל לנוכח העלייה הגדולה מארצות ערב באותן השנים.  האחים החלו לגייס אמנים מתחילים, בעיקר מתחום הזמר המזרחי, כאשר אחד מאמנים אלו היה יוסף (ג'ו) עמר, שהפך עם השנים לטרובדור הגדול של הז'אנר המזרחי. הצלחותיו של עמר עם שני שיריו הראשונים: "שיר השיכור" ו- "שלום לבן דודי", הקנו לאחים אזולאי הצלחה רבה.
בתחילת שנות ה-60 החליטו האחים אזולאי להקים חברת תקליטים מקצועית שנקראה בפשטות - "האחים אזולאי". החברה הקליטה, הפיקה והפיצה מוזיקה בסגנונות מזרחיים מגוונים: ערבי, תימני, מרוקאי, טריפוליטאי, יווני וישראלי. כחלק מפעילותם, האחים עבדו עם אמנים  כגון: אריס סאן, טריפונס, גאולה ברדה, יוסף "מנגו" בוארון, ויטו ג'רבי, סופה כחלון, זוהרה אלפסיה, גבי שושן, בני אלבז, אהובה עוזרי, סמיר שוקרי, עופר לוי, צביקה פיק ועוזי פוקס.

פעילות כיום

החנות המקורית של האחים אזולאי עדיין קיימת ביפו – ברחוב רזיאל מול מגדל השעון. בחנות עצמה ניתן למצוא בעיקר תקליטים של מוזיקה יהודית-דתית, תחום בו האחים מתרכזים בימים אלו.
Red Hat Enterprise Linux

Red Hat Enterprise Linux או RHEL (עברית: לינוקס כובע אדום ליזמות) היא הפצת לינוקס שפותחה על ידי חברת red hat ומיועדת לחברות המסחריות.
חברת רד האט מפיצה את הקוד של RHEL בחופשיות, אך אוסרת, ומשתמשת בחוקי סימן רשום כדי לאכוף איסור זה, על הפצה חופשית של הגרסאות הנתמכות של המוצר על ידי לקוחותיה.
התייבשות

תהליך ההתייבשות

במצב התייבשות, מצטמצם נפח הדם והזרמתו לחלק מהאיברים מפסיקה כמעט כליל, זאת על מנת להזרים דם למערכות ולאיברים החשובים יותר (המוח, הלב, מערכת הנשימה, מערכת העצבים ועוד). בין היתר מצטמצמת הזרמת הדם לכליות, ועקב כך סובל האדם שהתייבש מהקאות אשר מביאות לאיבוד נוזלים נוסף, ובכך מחריפות עוד יותר את מאזן הנוזלים בגוף. לרוב, הטיפול במקרה זה הוא קירור הגוף ומתן עירוי. החדרת מחט העירוי במצב זה קשה מאחר שהצמצום בנפח הדם גורם להתכווצות בכלי הדם ההיקפיים.

טיפול בהתייבשות

בעת הופעת תסמיני התייבשות יש לחדול מכל מאמץ, יש לשתות ולהביא לקירור הגוף, דבר אשר מקטין את האידוי מהעור. בהתייבשות קלה אפשר לתת לנפגע לשתות בעצמו. שתייה ממותקת ובכמויות קטנות באופן רצוף תקל את השתייה על אדם מיובש החש בחילה.
בהתייבשות קשה רצוי לערות נוזלים דרך הווריד ולפנות את הנפגע לבית חולים להמשך טיפול.
מנגנון ההגנה של הגוף כנגד התייבשות הוא תחושת הצימאון, אולם מנגנון זה אינו יעיל דיו, מאחר שכמויות המים המרוות את הצימאון קטנות בהרבה מאלה החסרות בגוף. על כן, יש לעודד שתייה מרובה ללא קשר לתחושת הצמא.

משמעת מים

בעשור הראשון למדינת ישראל הונהגה בצה"ל משמעת מים, שבה חיילים נדרשו לחסוך במים ושתו במשורה, שכן אז האמינו כי ניתן להרגיל את הגוף להסתפק במעט נוזלים. באוגוסט 1959 ערך עזרה זהר מחיל הרפואה מחקר שבו עקב במשך 25 ימים אחרי 20 חיילים שערכו מסע מאילת למטולה, ומסקנותיו היו שמשמעת המים פוגעת למעשה במערכות הגוף ושכמות השתייה אינה משפיעה באופן משמעותי על כמות הזיעה ועל כן הובילו לביטול משמעת המים בחילות השדה בצה"ל.
כיום נהוגה משמעת מים הפוכה, שבה נדרשים החיילים לשתות באופן יזום, במיוחד חיילים שנמצאים בתנאי שדה ואימונים קשים, כמות שתייה מינימלית בכל יום.
יוהאן הראשון, דוכס בוואריה

ביוגרפיה

יוהאן נולד ב-29 בנובמבר 1329, להיינריך הארבעה עשר, דוכס בוואריה ולמרגרט מבוהמיה, דוכסית בוואריה, בתם של יוהאן, מלך בוהמיה ואליזבת מבוהמיה. בצעירותו התחתן יוהאן עם אנה מבוואריה, בתם של לודוויג הרביעי, קיסר האימפריה הרומית הקדושה ובאטריצ'ה משוויידניץ.
בשנת 1339 מת אביו היינריך הארבעה עשר, דוכס בוואריה, ויוהאן עלה לשלטון במקומו. ב-21 בדצמבר 1340 מת יוהאן במפתיע, ומכיוון שלא היו לו יורשים ירש את נחלותיו לודוויג הרביעי, קיסר האימפריה הרומית הקדושה, ובכך איחד שוב את דוכסות בוואריה.
שדרות ח"ן

היסטוריה

לפי תוכנית גדס, שדרות ח"ן אמורות להיות המשך ישיר של שדרות רוטשילד, כאשר בין השדרות נמצאת כיכר גדולה. סביב כיכר זו נמצאים כיום תיאטרון הבימה, היכל התרבות וגן יעקב. כיום מנסה העירייה לחזק את הקשר בין שתי השדרות היושבות על ציר אחד. למרות זאת, לא קיים ביניהן קשר רציף ומכשולים שונים מקשים, בעיקר עבור כלי רכב ואופנים, את המעבר משדרה לשדרה. בשנת 2007 החלה העירייה לשפץ את המקום ולהפוך אותו לכיכר ציבורית עם חניון תת-קרקעי ולאפשר את המשכיות שתי השדרות.
בסוף השדרה, מול כיכר רבין, שכן בעבר ביתן פרחים שהוקם בשנת 1964 ותוכנן בידי האדריכל יעקב רכטר, אך נהרס לבסוף בשנת 2009 כדי לאפשר מסלול לאופניים. בנוסף, בהמשך השדרה ישנה תחנת טרנספורמציה חשמלית שהוקמה בשנות ה-40.
בבית מס' 1 בשדרה נחתם הסכם הכניעה של העיר יפו ב-13 במאי 1948. שלט זיכרון לאירוע נמצא בשדרה מול הבניין הנ"ל.
דמופילוס מתספיאה

דמופילוס (ביוונית: Δημόφιλος; המאה ה-5 לפנה"ס) היה מצביא יווני בן העיר תספיאה שפיקד על הכוחות התספאים בקרב תרמופילאי.

ביוגרפיה

על ילדותו של דמופילוס לא ידוע דבר פרט לזאת שהיה בן העיר תספיאה ושם אביו היה דיאדרומוס. בשנת 480 לפנה"ס הוא פיקד על כוח של 700 תספאים שהצטרפו אל מלך ספרטה לאונידס הראשון שיצא לעצור את פלישת הפרסים ליוון. אנשיו של לאונידס נאבקו בפרסים במעבר צר בהרים בשם תרמופילאי.
בתחילת קרב תרמופילאי הצליחו היוונים להדוף בהצלחה את ההתקפות הפרסיות, אולם בוגד יווני בשם אפיאלטס הראה לפרסים מעבר צר שאפשר להם לאגף את היוונים. מלך פרס חשיארש הראשון שלח את מצביאו הידרנס עם אפיאלטס, הם צעדו כל הלילה ועם עלות השחר הגיעו לנקודה ממנה יכלו היוונים לראות אותם. לאונידס הורה לכל בעלי בריתו לסגת כשהוא מקריב בכך את חיי אנשיו שחיפו עליהם. אולם דמופילוס ו-700 התספאים סירבו לסגת והודיעו שיישארו עם לאונידס עד הסוף המר. נשארו עמם גם 2,000 תבאנים שלאונידס כפה עליהם להישאר כי חשש שיערקו אל האויבים. בתחילה תקפו הפרסים חזיתית תחת פיקודו של מרדוניוס, ההתקפה נכשלה אף על פי שלאונידס מת. לאחר מכן הידרנס תקף מאחור והיוונים כולם נטבחו לאחר הקרב העלו הפרסים את תספיאה באש והתושבים נמלטו לפלופונס. 
בסרט 300 הספרטנים הוא מגולם בידי השחקן היווני יורגוס מוציוס. אם כי בסרטים ובספרים אחרים העוסקים בקרב הוא אינו נזכר לרוב. בתרמופילאי יש אנדרטה לזכרו לצד האנדרטה המוקדשת ללאונידס, גם בתספיאה המודרנית קיימת אנדרטה דומה.
סופרי דור תש"ח

סופרי דור תש"ח (או דור בארץ / דור הפלמ"ח) הוא כינוי לקבוצה של יוצרים ספרותיים שפעלו בישראל במהלך שנות הארבעים והחמישים של המאה ה-20. מדובר בקבוצת יוצרים בעלי קבוצת גיל, סגנון ספרותי והזדהות אידאולוגית שונה. היוצרים, ילידי שנות העשרה והעשרים של המאה ה-20 היו הדור הראשון שנולד וכתב בארץ, מה שייחד אותם מאוד מבחינה ספרותית ומכאן כינויים. תופעת יצירתם נבעה מהיותם הדור היהודי הראשון המופיע בארץ ישראל ששפת-אמם היא עברית וגדלו אל-תוך תרבות יהודית, חילונית ולאומית.
רוב יצירותיהם פורסמו בכתבי העת שזוהו עם מפלגות השמאל של התקופה "על המשמר, "משא", "למרחב" ו"אורלוגין" כמו גם בספרית פועלים. רובם הגדול של סופרי דור תש"ח זוהו עם מפ"ם וחלקם כיהנו בכנסת מטעמה.

רקע היסטורי

היצירה נועדה לבטא את רגשותיו של דור חדש ומיוחד, שבניגוד לאבותיו חי חיים עצמאיים בארץ ישראל. עולמו וחינוכו של דור זה היו שונים לגמרי מעולמם של אבותיהם - יוצאי אירופה ועל כן היה מקום לצפות לפריצה של זרם ספרותי, שיבטא את רוחו המיוחדת והחדשנית. גם מאורעות התקופה - השואה, המאבק בבריטים ומלחמת העצמאות דרשו יצירות ספרותיות שיעסקו בהן.

התפתחות

נהוג לראות בפרסום יצירתו של ס. יזהר, "אפרים חוזר לאספסת" ב-1938 את מבשרו של גל זה. לכדי ביסוס הגיע הזרם עם פרסומם של חוברות שהכילו כמה סיפורים קצרים ונקראו "ילקוט הרעים" לאחר 1943. לביסוס סופי וקיבוע יצירתו הגיע דור תש"ח ב-1945-1946, עת הופיעו הרומנים הראשונים של יוצרי דור זה ("הוא הלך בשדות"  - משה שמיר, "אפורים כשק" - יגאל מוסינזון).
קום המדינה היווה בעיה רצינית עבור יוצרים אלו שכן הם לא הורגלו בחיים נורמטיביים ושגרתיים כפי שנוצרו במדינה לאחר מלחמת העצמאות, עבורם היה מדובר במשבר אישי וספרותי כבד, הם לא ידעו איך להתמודד עם השגרה המעיקה ועם השינויים הדמוגרפיים וההתברגנות. לקראת סוף שנות החמישים ובעיקר בשנות השישים של המאה ה-20 הלכה יצירתו של הזרם ודעכה - הוא לא דיבר אל המוני העולים החדשים והאותנטיות שלו נשחקה בחלוף השנים.
כמה יצירות המשתייכות לזרם זה נכנסו לפנתיאון התרבות הישראלית ביניהם יצירתו המפורסמת של משה שמיר - "הוא הלך בשדות" ויצירתה המפורסמת של נעמי פרנקל - שאול ויוהנה, יצירות אלו נלמדות במסגרת הבגרות בספרות.
בין היצירות הספרותיות, המאפיינות ביותר את לבטיו של דור תש"ח לאחר מלחמת העצמאות, ראוי לציין את ספריו של חנוך ברטוב, בעיקר באמצע הרומן ומתום עד תום, את חדווה ואני של אהרון מגד ואת פנים אל פנים של אבא קובנר.

נושאי כתיבה

סיפוריהם של בני דור תש"ח היו ריאליסטים ובעלי מאפיינים אוטוביוגרפים מסוימים. הם עסקו בעיקר בשלושה נושאים - היסטוריה קרובה ורחוקה- מלחמת העצמאות והמאבק בבריטים מחד וימי בית ראשון ושני מאידך; השואה והגלות; ומציאות החיים במדינה הצעירה והמתהווה.
לוק רידנאוור

קריירת תיכונים ומכללות

רידנאוור נולד בעיר קור ד'אלן שבאיידהו, ולמד ב"תיכון בליין" אשר במדינת וושינגטון. בסיום שנתו האחרונה בקבוצת הכדורסל של התיכון זכה בתואר שחקן התיכונים המצטיין בוושינגטון (Washington Mr. Basketball), ונבחר להשתתף במשחק מקדונלד'ס אול-אמריקן.
בשנת 2000 החל ללמוד באוניברסיטת אורגון. בעונת 2001/2002 הוביל את קבוצת הכדורסל של האוניברסיטה, לצד לוק ג'קסון ופרד ג'ונס, לשלב רבע גמר טורניר אליפות המכללות (NCAA Elite Eight), לראשונה מזה 42 שנים. לאחר שהצטיין בשני המשחקים הקודמים, במשחק רבע הגמר מול אוניברסיטת קנזס קלע רידנאוור 9 נקודות בלבד, וקבוצתו הפסידה בתוצאה 86–104. בעונת 2002/2003 זכה רידנאוור בפרס השחקן המצטיין של מחוז ה-"Pac-10", לאחר שהוביל של קבוצתו עם 19.7 נקודות בממוצע למשחק, אך אורגון הודחה כבר במשחק הראשון של טורניר המכללות. ממוצעיו הכוללים ב-3 עונותיו בקבוצה הם 14.6 נקודות ו-5.2 אסיסטים למשחק.

סיאטל סופרסוניקס

בדראפט ה-NBA‏ 2003 נלקח רידנאוור בבחירה ה-14, על ידי סיאטל סופרסוניקס. בעונתו השנייה בסיאטל שימש כשחקן חמישייה קבוע, קלע 10.0 נקודות למשחק, וסייע לסופרסוניקס להעפיל לחצי גמר האזור המערבי. ב-3 העונות הבאות המשיך להציג יכולת סולידית בסיאטל, עם ממוצעים של 9.9 נקודות ו-5.5 אסיסטים למשחק, אך קבוצתו רשמה מאזן שלילי בכל 3 העונות ולא העפילה לפלייאוף.

מילווקי באקס

לקראת עונת 2008/2009 הועבר רידנאוור למילווקי באקס, כחלק מטרייד במסגרתו נשלח דזמונד מייסון לסיאטל, בעוד מו ויליאמס הועבר לקליבלנד קאבלירס. בשתי עונותיו בקבוצה קלע 10.0 נקודות וחילק 4.5 אסיסטים בממוצע למשחק.

מינסוטה טימברוולבס

ביולי 2010 חתם על חוזה ל-4 עונות במינסוטה טימברוולבס, בסך כ-16 מיליון דולר. בכל 3 עונותיו במינסוטה שימש כרכז הפותח של הקבוצה, והעמיד ממוצעים של 11.7 נקודות ו-4.6 אסיסטים למשחק.

השנים האחרונות

בסיום עונת 2012/2013 נשלח רידנאוור בטרייד למילווקי באקס, ולאחר 36 משחקים בקבוצה הועבר בטרייד נוסף לשארלוט בובקאטס. בעונת 2014/2015, שהייתה האחרונה בקריירה שלו, שיחק עבור אורלנדו מג'יק.
ביוני 2015 עלה רידנאוור לכותרות לאחר שהועבר בארבעה טריידים שונים, בזה אחר זה, בטווח של שישה ימים. בסופו של דבר הגיע לטורונטו ראפטורס, ממנה שוחרר בטרם שיחק במדיה. ביוני 2016, לאחר שלא שיחק לכל אורך עונת 2015/2016, הודיע רידנאוור באופן רשמי על פרישתו ממשחק.
זולטאן וארקוני

ביוגרפיה

וארקוני נולד במשפחה יהודית. אביו, טיטוס וארקוני (1882–1954), היה עיתונאי, ואמו, יוליאנה גרוס (1884–1962), הייתה תופרת. לווארקוני היו שתי אחיות צעירות, נעמי אפּור (במקור נעמי וארקוני) וקטלין וארקוני. וארקוני התחתן בשנת 1935 והתגרש בשנת 1945. בשנת 1946 התחתן שוב עם השחקנית ורה סֶמֶרֶה. בשנה שלאחר מכן נולד בנם, גאבור, שהיה לבמאי, תסריטאי, מפיק.
כבר בילדותו הצטיין וארקוני בכישרון המשחק הבולט שלו. לאחר בית הספר למשחק כיכב בכמה סרטים. הוא הצליח להינצל בשואה כשהסתתר בבודפשט עם ניירות חסות של מדינה נייטרלית. אחרי השחרור לימד משנת 1949 באוניברסיטה למשחק הבמה והקולנוע והיה הרקטור שלה משנת 1972 ועד מותו. הוא שמח לחלוק את הידע שלו עם אחרים. אמנים רבים למדו אצלו. הוא גם גילה את השחקן גיורגי בארדי כשהלך במסעדת גודור באחד מפרברי בודפשט. כבמאי, הוא לא נכח רק בתיאטרון ובאולפני הקולנוע, אלא היה אחד האמנים החלוצים בזירת הטלוויזיה שהתהווה. בשנת 1957 אירח את קברט הטלוויזיה הראשון בערב השנה החדשה.
הערכה (אלגברה)

דוגמאות

הדוגמה הקלאסית היא ההערכה ה-p-אדית של המספרים הרציונליים, המוליכה גם לשדה המספרים ה-p-אדיים . אכן,  היא ההשלמה של  ביחס למטריקה שמשרה ההערכה ה-p-אדית. באופן כללי יותר, אם D תחום שלמות ו-p איבר ראשוני כך ש-, אפשר להגדיר את ההערכה ה-p-אדית על שדה השברים של D, כך שלכל   היא החזקה המקסימלית של p המחלקת את x.
הפונקציה  (כאשר  הוא המקדם של החזקה הנמוכה ביותר של x ב-f), המוגדרת על פולינומים בשני המשתנים x,y, מגדירה הערכה . באופן כללי יותר, אפשר להרכיב הערכה  על הערכה  ולקבל הערכה , כאשר החבורה האחרונה מסודרת לקסיקוגרפית.
קווי ההגנה של אמסטרדם

היסטוריה

קווי ההגנה נבנו בין 1883 ל-1914, לאחר שחוק בעניין (Vestingwet - "חוק המצודה") התקבל בשנת 1874. התכנון המקורי היה לבנות את המעוזים מלבנים, אך הוחלט לבנותם מבטון בשל המצאת הרימון המתפוצץ עם הפגיעה במטרה. ההולנדים שהיו חסרי ניסיון בבנייה בבטון, החלו לבצע ניסויים במהלכם הפגיזו מבני בטון בארטילריה הכבדה ביותר שהייתה מוכרת באותה עת, והדבר גרם לעיכובים. עיכובים נוספים נגרמו בשל כך שהיה צורך ליצב את יסודות החול בטרם הקמת המעוזים עליהם, ובניית המבנים עצמה החלה רק ב-1897. בסופו של דבר, חלק מהמעוזים שתוכננו לא הוקם מעולם, ועלות הקמת המערכת הגיעה ל-40 מיליון גילדן (408 מיליון אירו במושגים של היום), ופי ארבעה מהמתוכנן.
זמן קצר לאחר מכן, עם המצאת הטנק והמטוס, הפכו המעוזים לבלתי יעילים, והם מעולם לא היו בשימוש מבצעי. למרות זאת המשיכה המדינה לתחזק אותם עד שנת 1963, ובשל מגבלות חקיקתיות השפיעו קווי ההגנה של העיר על התכנון והנוף לאורכם, השפעה הניכרת גם בהווה. בשנת 1996 הוכרזו קווי ההגנה של אמסטרדם כאתר מורשת עולמית בשל היותם: 

"בעלי ערך עולמי יוצא דופן לאור העובדה שהם דוגמה ייחודית למערכת הגנה משולבת ונרחבת בתקופה המודרנית, אשר שרדה בלא פגע ושומרה היטב מאז שהוקמה בשנותיה המאוחרות של המאה ה-19. עוד ראויה המערכת לתשומת לב בשל הדרך הייחודית בה שילבו ההולנדים את גאונותם בהנדסה הידראולית אל הגנת בירתם."
טקיוקי מיקמי

ביוגרפיה

מיקמי נולד ב-1933 בניאיגטה שביפן. בהיותו בן 18, בשנת 1951, נרשם לאוניברסיטה והחל להתאמן בקראטה בשיטת שוטוקאן. את החגורה השחורה שלו (דאן 1) קיבל שנתיים בלבד לאחר שהחל את אימוניו. ב-1955 מונה מיקמי לקפטן הנבחרת של מועדון הקראטה של אוניברסיטת הוסיי. בשנה העוקבת, בהיותו בן 22, נרשם מיקמי לתוכנית האימונים למאמנים של ארגון JKA שנפתחה באותה שנה. בשנת 1957 היה לראשון שסיים את תוכנית האימונים והראשון שהיה למאמן מוסמך מטעם JKA. בין חבריו לכיתה ניתן למנות את הירוקזו קנאזאווה, טרויוקי אוקאזקי ואיג'י טאקורה. גם הם סיימו את אימוניהם בשנת 1957.
מיקמי ביקש להפיץ את אמנות הלחימה שלמד בכל רחבי העולם ולשם כך החל לטייל בעולם וללמד אחרים את מה שלמד בעצמו. תחילה נשלח על ידי ה-JKA ללמד באוניברסיטת פאר איסטן שבמנילה. לאחר שנתיים הוחזר ליפן על מנת שיוכל להתאמן ולהתחרות באליפויות שהתקיימו באותה שנה. מיקמי השתתף בשנת 1958 באחד הקרבות הזכורות ביותר בתולדות תחרויות ה-JKA. מיקמי והירוקזו קנאזאווה היו חברים לכיתה ושותפים לדירה לאורך כל קריירת הקראטה שלהם אך לא לחמו אחד נגד האחר בתחרויות הלאומיות מפני שמיקמי היה בפיליפינים. כשלחמו אחד נגד השני בסיבוב האחרון, הם השתמשו במעט מאוד טכניקות מכיוון שהכירו אחד את השני כל כך טוב. הם הקיפו אחד את האחר בחיפוש אחר פתיחות עד שתם הזמן. מסיבה זו הוחלט ששני המאמנים יהיו "אלופי הקומיטה" ב"אליפות קראטה לכל יפן" לשנת 1958. בשנה העוקבת היה מיקמי ל"אלוף הקומיטה" ול"אלוף הקאטה". ב-1961 היה "אלוף הקאטה" פעם נוספת.
מיקמי היגר לארצות הברית בשנת 1963. בתחילה פתח דוג'ו בקנזס, אך לאחר שנתיים החליט לפתוח דוג'ו חדש בניו אורלינס שבלואיזיאנה. דוג'ו זה מוכר בשם LKA ‏(Louisiana Karate Association). מיקמי הפך את ה-LKA למטה המרכזי של All South Karate Federation שפעל תחת ה-ISKF, השייכת בעצמה ל-JKA. מאז נשאר שם כמורה וכמנהל אזורי. מיקמי הגיע לדרגה של דאן 8 - הדרגה השנייה הגבוהה ביותר מבין המאמנים שעודם בחיים 
בארגון ה-JKA.
בשנת 2011 קודם לדאן 9 על ידי הנהלת ה JKA.
Stratolaunch

המטוס הנושא

מטוס מיוחד המתוכנן על ידי ברט רוטאן והחברה שבבעלותו - סקיילד קומפוזיטס - אמור לשאת לאוויר את המשגר, שיינשא מתחת למרכז הכנף של המטוס. למטוס תצורה דומה למטוסים אחרים שתוכננו על ידי רוטן - שני גופים המחוברים באמצעות הכנף. למטוס הנושא שישה מנועי סילון והוא אמור להיות המטוס בעל מוטת הכנפיים הגדולה ביותר בעולם. משקלו בעת ההמראה יעמוד על כ־540 טונות.
טיסת הבכורה התקיימה ב-13 באפריל 2019.

המשגר

בעבר המשגר המתוכנן למערכת Stratolaunch תוכנן להיבנות על ידי חברת ספייס איקס, ולהיות מבוסס על המשגר פאלקון 9, כשתתווסף לו כנף עילית, בתצורה המזכירה את המשגר האווירי האמריקני פגאסוס, אם כי בקנה מידה גדול בהרבה. שיתוף הפעולה עם ספייס אקס בוטל ב־2012. שיתוף פעולה בנוגע לפיתוח משגר נישא חדש, שנחתם מאוחר יותר עם חברת Orbital ATK, בוטל גם הוא בשנת 2015. במקום זאת, Orbital ATK תספק למיזם את המשגר הנישא הקיים מסוג פגאסוס.
צבי הנינג'ה - הדור הבא

תקציר העלילה

מאסטר צ'ונג אי, ידידו הוותיק של ספלינטר, חולה מאוד. לפני מותו, הוא מבקש מבתו המאומצת להתאחד עם צבי הנינג'ה אשר זה עתה התבגרו כדי להציל את האנושות מפני דרקון-לורד, אשר השתחרר מארץ החלומות ומתכוון לשלוט בעולם. בתו של צ'ונג אי - מיי ויי צ'י (אשר תיקרא בעתיד: ונוס דה מילו) היא למעשה אחת מהצבים שנפלו לתוך הבריכה החומצתית בילדותה, אך הגיעה לשנחאי כבתו המאומצת של צ'ונג אי. במהלך הסדרה ליאורנדו, רפאל, מיכלאנג'לו, דונטלו וספלינטר מתאחדים עם ונוס, ונלחמים יחד באויבהם החדשים דרקון-לוד, עוזרו ויק, בון-סטיל, דוקטור קוויז, ום-מי ואויבהם הוותיק, שרדר. אחרי סוף הסדרה, הצבים נלחמו לצד הפאוור ריינג'רס בסדרה "פאוור ריינג'רס בחלל" נגד האויבת שלהם אסטרונמה, אשר שלטה במוחותיהם של הצבים כדי לחסל את הריינג'רס.
טורו איוואטאני

טורו איוואטאני (ביפנית 岩谷 徹, ‏ 25 בינואר 1955) הוא מפתח משחקי וידאו יפני, המציא את משחק הפאקמן בשנת 1980.

ביוגרפיה

איוואטאני נולד במחוז מגורו בטוקיו יפן. הוא אוטודידקט ומעולם לא עבר הכשרה או קורסים בתכנות, עיצוב או גרפיקה. מחברות הלימוד שלו מימי בית הספר מלאות באיורי מאנגה אותם צייר, חלקם נקלטו לתוך המשחקים שיצר.

קריירה

הוא החל לעבוד עבור חברת משחקי המחשב נמקו בשנת 1977. בחברה זו הוא החל את דרכו בעולם משחקי הווידאו, וכן הגה את הרעיון למשחק בשם "פאקו-מן". בשנת 1980, לאחר עזרה מצוות קטן של מתכנת ואיש אפקטים קוליים, שיגאו פונקי וטושיו קאי בהתאמה, המשחק ראה אור. המשחק הופץ לראשונה ביפן ב-22 במאי 1980 וזכה להצלחה עצומה. חברת מידווי האמריקאית התרשמה מהצלחת המשחק, רכשה את זכויות ההפצה והחלה לשווק אותו בארצות הברית תחת השם פאקמן. משם המשחק צבר אהדה עולמית והוא מבין משחקי המחשב המוכרים ביותר בעולם וכן סמל תרבותי של שנות השמונים. 
איוואטאני המשיך לעבוד בחברת נמקו ופיתח משחקים נוספים, אך הם לא זכו להצלחה מסחרית כמו הפקמן. בראיון שנערך עימו לגבי הכנסותיו ממשחק הפקמן אמר: "לאמיתו של דבר, לא תוגמלתי עבור ההצלחה של פקמן. הייתי רק עובד שכיר. לא היה שינוי בשכר שלי, לא בונוס ושמי לא הוזכר במשחק".
מאפריל 2005 החל להרצות באוניברסיטת אוסקה לאומנות על עיצוב דמויות למשחק. הוא עזב את חברת נמקו בשנת 2007 והחל להרצות באוניברסיטה הפוליטכנית של טוקיו. 
ב-2 ביוני 2010, לפני שנכח בפסטיבל של משחקי וידאו בהולנד, הוא הציג לתקשורת את השרטוטים הראשונים של משחק הפקמן. למחרת, הוענק לו שיא גינס, שכן פקמן הוכר כ"משחק שהותקן הכי הרבה פעמים על מכונות ארקייד בתשלום" (293,822 מכונות). 
איוואטאני הופיע בהופעת קמע בסרט פיקסלים.
לוג (יחידת מידה)

לוג היא מידה מקראית קדומה למדידת נוזל, ומוזכרת פעם אחת בתורה, למדידת השמן למנחת מצורע עני (ויקרא, י"ד, כ"א) "וְאִם דַּל הוּא וְאֵין יָדוֹ מַשֶּׂגֶת וְלָקַח כֶּבֶשׂ אֶחָד אָשָׁם לִתְנוּפָה לְכַפֵּר עָלָיו וְעִשָּׂרוֹן סֹלֶת אֶחָד בָּלוּל בַּשֶּׁמֶן לְמִנְחָה וְלֹג שָׁמֶן". ועל פי רש"י היא המידה הקטנה ביותר המוזכרת בתורה. הלוג הוא 6 ביצים שהם רבע הקב, (קב = 24 ביצים).

לוג במידות זמננו

בשיעור הלוג במידות הנוהגות בימינו, נחלקו פוסקי ההלכה, מחלקותם נובעת ממחלוקת שורשית בשיעור הביצים, האם נתקטנו מכמות שהיו בזמן חז"ל או לא.
דעת הרב חיים נאה שהביצים הן באותו גודל כפי שהיו בזמן חז"ל, ולפיכך מידת הלוג הוא 345.6 מיליליטר (סמ"ק), לדעת החזון איש הביצים נתקטנו, ומידת הלוג הוא 597.2 מ"ל/סמ"ק.
בלי דם

עלילה

מאני (דני איסרליש), מורה לכתיבה עם עבר מסתורי, מוזמן לפגישה שמערערת ושולחת אותו למסלול חוצה גבולות. הוא נע באזור דמדומים נפשי ופוליטי וחושף במקרה ספקולציה על שתי מפלצות ישראליות - "ביטחון המדינה" ו"הטלוויזיה". רוני (אודי רוטשילד), בחורה שהוא יוצא בעקבותיה, וחוקר שיוצא בעקבותיו (ששי סמוכה), מייצרים חשדנות ותעתוע וצורך בפרשנות מתמדת.

הפקה

הסרט הופק על ידי לירן עצמור ויצא בתמיכת קרן הקולנוע הישראלי, ברודקאסט, מפעל הפיס והמועצה הישראלית לתרבות ואמנות.
חטיבה 640

היסטוריה

החטיבה הוקמה בשנת 1981 כחלק מאוגדה 90, על בסיס משוחררי חטיבה 188 וחטיבה 7, והיא התבססה על טנקי שוט קל מחנה הקבע שלה היה מחנה עמיעד, ומפקד החטיבה בעת הקמתה היה סא"ל רפי נוי. במהלך שנות ה-90 הוסבה החטיבה לטקי מרכבה סימן 3.
לאחר סגירתה של חטיבה 8 בשנת 2004, הועבר שם החטיבה לחטיבת השריון 640, כחלק משימור שם החטיבה.
קרולינה, רוזנת פפאלץ-צווייבריקן

ביוגרפיה

קרולינה נולדה ב-9 במרץ 1721 בשטרסבורג שהשתייכה לממלכת צרפת, לכריסטיאן השלישי, רוזן פפאלץ-צווייבריקן, ולקרולינה, רוזנת נסאו-זארבריקן, בתו של לודוויג קראפט, רוזן נסאו-זארבריקן.
ב-12 באוגוסט 1741 התחתנה קרולינה עם לודוויג, נסיך הכתר של הסן-דרמשטאדט. נישואי השניים לא היו מוצלחים, מפני שקרולינה התעניינה בעיקר במוזיקה ובספרות, בעוד בעלה התעניין בענייני הצבא, ועל כן ברוב הזמן גרו השניים בנפרד. קרולינה ייסדה בתי חרושת ברוזנות, על מנת להקל על הכלכלה.
בשנת 1768 מת חמיה לודוויג השמיני, רוזן הסן-דרמשטאדט, ובעלה עלה לשלטון במקומו כלודוויג התשיעי, רוזן הסן-דרמשטאדט, וב-30 במרץ 1774 מתה קרולינה בדרמשטאדט.
מטוטרקסט

מבנה ואופן פעולה

המבנה הכימי של מטוטרקסט מבוסס על מבנה המולקולה חומצה פולינית הנמצאת בגוף באופן טבעי, וחוסם באופן זה את יכולתם של התאים הסרטניים להתרבות בגוף. התרופה עשויה לפגוע גם בהתרבותם של תאי גוף בריאים, ולגרום למספר תופעות לוואי. לעיתים נותנים לחולה חומצה פולינית יממה לאחר מתן המטוטרקסט, כדי לסתור חלק מתופעות הלוואי. הטיפול במטוטרקסט נמשך בדרך כלל בין ארבעה לחמשה ימים בחולי סרטן, וכפעם בשבוע בדלקות מפרקים.